নরেন্দ্রপুর রামকৃষ্ণ মিশনে একসঙ্গে তিনটি জয়ন্তী পালিত হচ্ছে ২৬ থেকে ২৯ জানুয়ারি। সেগুলো হল নরেন্দ্রপুর রামকৃষ্ণ মিশনের ৭৫ বছর, নরেন্দ্রপুর রামকৃষ্ণ মিশন বিদ্যালয়ের ৬০ বছর এবং শিল্প প্রশিক্ষণ কেন্দ্রের ৫০ বছর। তিনটি উৎসব একই সঙ্গে পালিত হবে বলে জানান মিশনের সম্পাদক স্বামী সর্বলোকানন্দ। ২৬ জানুয়ারি মূল অনুষ্ঠানের উদ্বোধন করবেন রামকৃষ্ণ মঠ ও মিশনের প্রেসিডেন্ট স্বামী স্মরণানন্দ। বিভিন্ন দিনের অনুষ্ঠানে উপস্থিত থাকবেন মঠ ও মিশনের ভাইস প্রেসিডেন্ট শিবময়ানন্দ এবং মঠের সাধারণ সম্পাদক স্বামী সুবীরানন্দ। ওই তিন জয়ন্তী উপলক্ষে আশ্রম প্রাঙ্গণে চলবে মেলা। স্বামী সর্বলোকানন্দ জানান, তিন জয়ন্তীর অনুষ্ঠানে আসার ইচ্ছা প্রকাশ করেছেন রাষ্ট্রপতি রামনাথ কোবিন্দ। যদি ওই সময়ে আসতে না-পারেন, তা হলে ১-২ ফেব্রুয়ারি নাগাদ রাষ্ট্রপতি নরেন্দ্রপুরে আসতে পারেন বলে জানান স্বামী সর্বলোকানন্দ। বিদ্যালয়ে বার্ষিক প্রদর্শনীও শুরু হচ্ছে। বিদ্যালয়ের ৬০ বছর উপলক্ষে প্রাক্তন পড়ুয়ারা ১২ জানুয়ারি গোল পার্ক রামকৃষ্ণ মিশন ইনস্টিটিউট অব কালচার থেকে নরেন্দ্রপুর পর্যন্ত শোভাযাত্রার আয়োজন করেছেন।